**DODATNA PRAVILA I UPUTE ŽUPANIJSKIM POVJERENSTVIMA ZA ORGANIZACIJU I PROVEDBU ŽUPANIJSKE RAZINE NATJECANJA IZ BIOLOGIJE**

**Mogući načini provedbe županijskoga Natjecanja 15. ožujka 2021. od 10 do 11:30 sati:**

* + - 1. Natjecanje se organizira uživo **u školi domaćinu županijskoga Natjecanja** u skladu s trenutačnim epidemiološkim mjerama propisanim na lokalnoj razini tako da učenike tijekom pisanja nadziru barem dva člana županijskoga povjerenstva.
			2. U županijama čiji Stožer civilne zaštite donese odluku o nemogućnosti održavanja natjecanja u školi domaćinu županijskoga Natjecanja, Natjecanje se može održati na način da svi pozvani učenici županijskomu Natjecanju pristupaju u svojim matičnim školama, a županijsko se povjerenstvo sastaje u školi domaćinu, organizira i nadzire provedbu Natjecanja te ispravlja sve zadaće uz poštivanje svih trenutačnih epidemioloških mjera. Točne upute o provedbi županijske razine Natjecanja županijska povjerenstva dužna su na vrijeme javiti školama čiji su učenici pozvani na Natjecanje. Način provođenja Natjecanja u matičnim školama natjecatelja: učenici zadaću pišu u svojim matičnim školama, a nadzire ih najmanje dvoje učitelja/nastavnika koje imenuje ravnatelj škole i koji nisu učitelji/nastavnici biologije; Natjecanje se provodi u skladu s *Uputama za provedbu Natjecanja iz biologije 2021.* (<https://www.azoo.hr/natjecanja-i-smotre-arhiva/natjecanje-iz-biologije-2021/>; 1.2. ORGANIZACIJA ŽUPANIJSKE RAZINE NATJECANJA). Prije početka pisanja zadaće dežurni učitelji/nastavnici dužni su učenicima pročitati upute s naslovnice zadaće te provesti pisanje u skladu s tim uputama.
			3. Ako škola ima učenika koji je pozvan na županijsko natjecanje i izrečena mu je mjera samoizolacije, ravnatelj škole dužan je o tome najkasnije 12. ožujka 2021. obavijestiti županijsko povjerenstvo i učenik može pristupiti Natjecanju, koje županijsko povjerenstvo za njega organizira **na daljinu**, i to na jedan od dva načina:
1. tako da se učeniku zadaća dostavlja elektroničkom poštom na službeni mail ime.prezime@skole.hr u obliku PDF datoteke. Naslovnica zadaće, Obrazac za zaporku i Lista za odgovore šalju se u Wordu, učenik ih popunjava na računalu kod kuće, stavlja u PDF format te dostavlja na mail adresu s koje je poslan ispitni materijal. Sve se odvija pod videonadzorom člana županijskoga povjerenstva, a materijal se dostavlja istovremeno kad ga dobivaju učenici u školi domaćinu županijskoga Natjecanja.
2. tako da se učeniku otisnut ispitni materijal dostavlja na njegovu kućnu adresu neposredno prije natjecanja, u zapečaćenoj omotnici te učenik zadaću piše kod kuće. Sve se odvija pod videonadzorom člana županijskoga povjerenstva, a materijal učenik otvara istovremeno kad ga dobivaju učenici u školi domaćinu županijskoga Natjecanja. Nakon završetka pisanja, učenik/učenica sken ili fotografiju Liste s odgovorima, Obrazac za zaporku i Naslovnicu pisane zadaće dostavlja na mail adresu s koje je poslan ispitni materijal, a originalne obrasce dostavlja u **školu domaćina županijskoga Natjecanja** (zemaljskom poštom ili drugim prikladnim načinom).

Natjecanje se i u tome slučaju provodi u skladu s objavljenim *Uputama za provedbu Natjecanja iz biologije 2021.* (<https://www.azoo.hr/natjecanja-i-smotre-arhiva/natjecanje-iz-biologije-2021/>; 1.2. ORGANIZACIJA ŽUPANIJSKE RAZINE NATJECANJA). Prije početka pisanja ispita dežurni učitelji/nastavnici dužni su učenicima pročitati upute s naslovnice zadaće.

NAPOMENA: obavezno je koristiti propisane obrasce za zaporke, žalbe i tablice za popis učenika-sudionika, objavljene na mrežnim stranicama Agencije za odgoj i obrazovanje (nije dopušteno uređivanje obrazaca i tablica).